Document ID: 32008D0095

KOMISSION PÄÄTÖS,
tehty 25 päivänä tammikuuta 2008,
neuvoston direktiivin 92/43/ETY mukaisen, Makaronesian luonnonmaantieteellisellä alueella olevista yhteisön tärkeinä pitämistä alueista tehdyn luettelon ensimmäisestä päivityksestä
(tiedoksiannettu numerolla K(2008) 286)
(2008/95/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (1) ja erityisesti sen 4 artiklan 2 kohdan kolmannen alakohdan,
sekä katsoo seuraavaa:
(1)
Direktiivin 92/43/ETY 1 artiklan c kohdan iii alakohdassa tarkoitettu Makaronesian luonnonmaantieteellinen alue muodostuu Atlantin valtameressä sijaitsevista Azoreista ja Madeirasta (Portugali) sekä Kanariansaarista (Espanja), kuten se on määritelty direktiivin 20 artiklalla perustetun komitean, jäljempänä ’habitaattikomitea’, 25 päivänä huhtikuuta 2005 hyväksymässä luonnonmaantieteellisessä kartassa.
(2)
Natura 2000 -verkosto on oleellinen osa yhteisön luonnon monimuotoisuuden suojelua, ja sen perustamisprosessi on ollut käynnissä vuodesta 1995, ja verkoston varsinaisessa perustamisessa on tarpeen edetä.
(3)
Direktiivissä 92/43/ETY tarkoitettu alustava luettelo Makaronesian luonnonmaantieteellisellä alueella olevista yhteisön tärkeinä pitämistä alueista hyväksyttiin komission päätöksellä 2002/11/EY (2). Asianomaisen jäsenvaltion on direktiivin 92/43/ETY 4 artiklan 4 kohdan ja 6 artiklan 1 kohdan perusteella osoitettava alueet, jotka sisältyvät Makaronesian luonnonmaantieteellisellä alueella olevista yhteisön tärkeinä pitämistä alueista tehtyyn luetteloon, erityisten suojelutoimien alueiksi mahdollisimman nopeasti ja viimeistään kuuden vuoden kuluessa sekä vahvistettava suojelun painopisteet ja tarvittavat suojelutoimenpiteet.
(4)
Koska Natura 2000 -verkosto muuntuu dynaamisesti, yhteisön tärkeinä pitämien alueiden luetteloita tarkastellaan uudelleen. Alustavan luettelon päivittäminen on tämän vuoksi välttämätöntä.
(5)
Makaronesian luonnonmaantieteellisellä alueella olevista yhteisön tärkeinä pitämistä alueista tehdyn alustavan luettelon päivittäminen on välttämätöntä, jotta luetteloon voidaan sisällyttää uudet alueet, joita jäsenvaltiot ovat vuodesta 2000 lähtien ehdottaneet direktiivin 92/43/ETY 1 artiklassa tarkoitetuiksi Makaronesian luonnonmaantieteellisellä alueella oleviksi yhteisön tärkeinä pitämiksi alueiksi. Direktiivin 92/43/ETY 4 artiklan 4 kohdasta ja 6 artiklan 1 kohdasta johtuvia velvoitteita olisi sovellettava mahdollisimman pian ja enintään kuuden vuoden kuluessa siitä, kun on hyväksytty ensimmäinen päivitetty luettelo Makaronesian luonnonmaantieteellisellä alueella olevista yhteisön tärkeinä pitämistä alueista.
(6)
Makaronesian luonnonmaantieteellisellä alueella olevista yhteisön tärkeinä pitämistä alueista tehdyn alustavan luettelon päivittäminen on välttämätöntä myös siitä syystä, että voidaan ottaa huomioon muutokset, joita mahdollisesti on tapahtunut jäsenvaltioiden toimittamissa alueita koskevissa tiedoissa sen jälkeen, kun yhteisön luettelo on hyväksytty. Makaronesian luonnonmaantieteellisellä alueella olevista yhteisön tärkeinä pitämistä alueista tehtävä ensimmäinen päivitetty luettelo on tässä mielessä konsolidoitu versio Makaronesian luonnonmaantieteellisellä alueella olevista yhteisön tärkeinä pitämistä alueista tehdystä alustavasta luettelosta. On kuitenkin painotettava, että direktiivin 92/43/ETY 4 artiklan 4 kohdasta ja 6 artiklan 1 kohdasta johtuvia velvoitteita olisi sovellettava mahdollisimman pian ja enintään kuuden vuoden kuluessa siitä, kun alustava luettelo Makaronesian luonnonmaantieteellisellä alueella olevista yhteisön tärkeinä pitämistä alueista hyväksyttiin.
(7)
Portugali ja Espanja ovat toimittaneet direktiivin 92/43/ETY 1 artiklassa tarkoitetut ehdotukset yhteisön tärkeinä pitämiksi alueiksi Makaronesian luonnonmaantieteellisen alueen osalta direktiivin 4 artiklan 1 kohdan mukaisesti marraskuun 1997 ja syyskuun 2006 välisenä aikana.
(8)
Ehdotettujen alueiden luettelojen mukana on toimitettu kutakin aluetta koskevat tiedot ehdotettujen Natura 2000 -alueiden ilmoituslomakkeesta 18 päivänä joulukuuta 1996 tehdyn komission päätöksen 97/266/EY (3) mukaisessa muodossa.
(9)
Näihin tietoihin kuuluvat kyseisen jäsenvaltion toimittama viimeisin ja lopullisin versio alueen kartasta, alueen nimi, sijainti ja laajuus sekä tiedot, jotka on saatu soveltamalla direktiivin 92/43/ETY liitteessä III eriteltyjä perusteita.
(10)
Komissio on laatinut yhteisymmärryksessä kunkin asianomaisen jäsenvaltion kanssa luonnoksen luetteloksi alueista, mukaan lukien alueet, joilla on ensisijaisesti suojeltavia luontotyyppejä tai ensisijaisesti suojeltavia lajeja; tämän luonnoksen perusteella olisi laadittava ensimmäinen päivitetty luettelo Makaronesian luonnonmaantieteellisellä alueella olevista yhteisön tärkeinä pitämistä alueista.
(11)
Tietämys luontotyyppien ja lajien esiintymisestä ja levinneisyydestä lisääntyy jatkuvasti direktiivin 92/43/ETY 11 artiklan mukaisen seurannan tuloksena. Tästä syystä alueiden arviointi ja valinta yhteisön tasolla on tehty tällä hetkellä parhaan saatavissa olevan tiedon mukaan.
(12)
Jotkin jäsenvaltiot eivät kuitenkaan ole ehdottaneet riittävästi alueita täyttääkseen direktiivin 92/43/ETY tiettyjä luontotyyppejä ja lajeja koskevat vaatimukset. Näin ollen ei voida tehdä sitä johtopäätöstä, että verkosto olisi valmis kyseisten lajien ja luontotyyppien osalta. Koska tietojen saanti ja sopimukseen pääsy jäsenvaltioiden kanssa on viivästynyt, komissio katsoo, että sen olisi hyväksyttävä ensimmäinen päivitetty alueiden luettelo, jota on tarpeen täydentää direktiivin 92/43/ETY 4 artiklan säännösten mukaisesti.
(13)
Kun otetaan huomioon, että direktiivin 92/43/ETY liitteessä I lueteltujen luontotyyppien ja liitteessä II lueteltujen lajien esiintymisestä ja levinneisyydestä niin merien aluevesiin kuuluvilla alueilla kuin kansalliseen lainkäyttöalueeseen kuuluvilla merialueilla aluevesien ulkopuolella on edelleen vaillinaiset tiedot, ei pidä todeta, että verkosto olisi näiltä osin täydellinen tai epätäydellinen. Luetteloa olisi tarvittaessa täydennettävä direktiivin 92/43/ETY 4 artiklan säännösten mukaisesti.
(14)
Päätös 2002/11/EY olisi korvattava selkeyden ja avoimuuden vuoksi.
(15)
Tässä päätöksessä säädetyt toimenpiteet ovat habitaattikomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tämän päätöksen liitteessä on direktiivin 92/43/ETY 4 artiklan 2 kohdan kolmannen alakohdan mukainen ensimmäinen päivitetty luettelo Makaronesian luonnonmaantieteellisellä alueella olevista yhteisön tärkeinä pitämistä alueista.
2 artikla
Kumotaan päätös 2002/11/EY.
3 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä tammikuuta 2008.

Labels: 12
18
20